Papersnake/gushiwen huggingface dataset:
丁亥纪蜀百韵
李曾伯（宋代）

太岁在娵觜，羲驭正东陆。羽书西边来，胡骑报南牧。

仓茫星火西，飘忽风雨速。凭陵我封疆，剽掠我孳畜。

一越摩云险，已污岩岷俗。再度峰贴隘，重为武阶毒。

胡儿忽令名，见谓鞑靼属。或疑女真诈，颇讶叠州族。

衣毛不知帛，饮酪非茹粟。劲弓骨为面，健马铁裹足。

驾言取金夏，其锋不可触。如竹迎刃解，犹雪以汤沃。

先声张虚疑，我师遽蓄缩。心已执檄迷，手为望风束。

策昧战为守，计乏奇与伏。西和久间断，文南暂蹢躅。

将利仅小退，凯音误陆续。兰皋要寸功，良将半丧衄。

败书丙夜闻，前矛石门宿。亟令控三关，谨毋费一镞。

鱼梁闭仙原，武林护午谷。七方对垒持，相戒前辙覆。

县官塞蹊径，战士据林麓。由是关以外，民皆弃庐屋。

西康至天水，患不翅蛇蝮。凤集一炬馀，地已付麋鹿。

河池本无虞，百里祸尤酷。群盗沸于鼎，流民凑如辐。

母悲爱子死，夫没嫠妇哭。城市委焚荡，道路纷怨讟。

于时益昌民，十室空五六。牙樯嘉陵来，舳舻尾联属。

十乘随启行，驿书转加促。鼓吹喧后部，旌旗蔽前矗。

两劳使者车，三分元戎纛。重以溃卒徒，跳梁满山谷。

声言诛不平，未知不平孰。人情往伤弓，未免惊曲木。

土著避乡井，游手伺风烛。嗟哉是日也，性命龟未卜。

事机正诪张，天时幸炎燠。晋边死季龙，周翰奋方叔。

不闻武侯败，街亭诛马谡。犹有孟明在，焚舟报秦穆。

不待斩楼兰，闻已事薰粥。搢绅屐欲折，意气喜可掬。

中有山西人，慊若国深辱。问之何所云，首疾已频蹙。

大言往者悔，几已溃心腹。尚为来者忧，不知护头目。

厥今敌虽去，乡道渠已熟。三关固天险，五都恐日蹙。

不见关以外，处处空杼柚。朝廷无事时，司农积边谷。

一朝弃粪土，知几十万斛。民力哀何辜，边人罪难赎。

色虽帷幄喜，骨尚原野暴。未旌平凉家，方起邹阳狱。

辛苦在貔貅，恩赏归雁鹜。几效先轸死，不及介推禄。

魏师付乳臭，汉校起奴仆。平时好糜烂，深刑痛敲朴。

于时在劳来，仍忍逞诛剭。颇闻富窖藏，悉已发麦菽。

边无一人耕，食能几日蓄。田里思反业，原堡未修筑。

了无金城图，酣事铜鞮曲。朽索驾虚舟，空奁著亡局。

纵君不惩艾，而我为惭恧。我闻报中朝，四境已清肃。

一人万人心，可欺宁可服。当时屹如山，一二臣可录。

凡此保蜀功，两和李公独。赵公继一出，颇慰沔人欲。

益昌所毋动，饷臣尼其毂。公论虽未泯，天幸不可复。

安得如绍兴，魏公任都督。以口伐可汗，我恨匪元璹。

徒能效曹刿，远谋鄙食肉。言之貌愈切，至此泪几簌。

客既闻斯言，稽首拜且祝。九庙宗社灵，百城耄倪福。

德泽在天下，人心久渗漉。徒以成败论，公等皆碌碌。

伯比议莫敖，蔿贾知子玉。春秋过责备，小事书简牍。

子其钳尔舌，毋取斧锧戮。汉人悔雁门，唐师老鸭绿。

有道守四夷，初何事穷黩。不战屈人兵，正岂待驱逐。

吾皇天地心，万国囿春育。畴咨元帅功，非夕则在夙。

出命宣黄麻，入相赓绿竹。除书从天来，恩礼方隆渥。

三公应鼎象，相与运坤轴。小夷置蚊虻，壮志寄鸿鹄。

分无万户印，莞尔一杯醁。熟慰豪杰心，有诏不盈轴。

尧门万里天，意者未亲瞩。君相勤外忧，必有宁我蜀。
宣府 其三
吴升（清代）

夜刁无警野烟和，漠北尘氛颂止戈。箭岭晴云横素练，玉关寒雨簇青螺。

时平不用防秋急，岩冷真宜结夏过。耕柞安氓烽燧息，隔垣闲听牧人歌。
广陵春日忆池阳有寄
罗隐（唐代）

烟水濛濛接板桥，数年经历驻征桡。醉凭危槛波千顷，

愁倚长亭柳万条。别后故人冠獬豸，病来知己赏鹪鹩。

清流夹宅千家住，会待闲乘一信潮。
惜红衣 山中丹桂，吹香入窗
李达（明代）

过雨重云，滋菭小阁。倦怀无托。欲作中秋，青天閟蟾魄。

谁将令节，还报与，幽人知觉？山角。丛桂晚风，度秋香帘箔。

微霜乍落。催发无情，连宵缀红萼。商量仙子绰约，缓飘却。

好与岁寒相守，不管蛩声哀乐。任崄巇山路，料理一双芒屩。
寄献荆州郑紫微
郭祥正（宋代）

李白不爱万古侯，但愿一识韩荆州。荆州太守古来好，至今文采传风流。

郑公辞赋天下绝，殿前落笔铿琳璆。相如严谨反枯涩，宋玉烂漫邻倡优。

卓然风格出天造，冰盘洗露银蟾秋。麻衣脱去未十载，宝犀饰带鱼悬钩。

道行言听遇明主，皂盖朱轓宁久留。渚宫风物最潇洒，酒满金罍谁献酬。

公尝爱我如李白，恨不即往从公游。醉看舞袖卷明月，夜听长笛临高楼。

词源感激泻江海，笔阵顿挫排戈矛。驽骀蹇蹶固已困，勉之尚欲追骅骝。

一朝公归坐廊庙，致君事业如伊周。门阑从卫愈严密，是时愿见应无由。

行当投印佩长剑，梦魂已附西江舟。
次韵欧阳良有高山仰止四首 其四
赵文（宋代）

世变如江河，不知何时止。芸芸生其间，有如赴海水。

乾坤一大瓮，岁月等流矢。公言信可感，流辈乃尔耳。

古来文章家，传者十数子。磨灭十八九，谁复知姓氏。

要为不朽计，圣贤事在己。勖哉立其心，食鱼何必鲤。
望庐山二首 其一
郭祥正（宋代）

西山行彻见羌庐，碧玉棱棱奠一区。南去北来头白尽，不知五老鬓斑无。
谒诸葛公祠
冯廷櫆（清代）

坏垣欹径野花幽，肃肃灵祠祀武侯。红饭一盂村赛晚，黄桑千树庙门秋。

壁间画妓遗巾帼，山下征人役马牛。太息高麾游渭上，谁都天末大星流。
春帖子词皇后阁十首 其六
宋祁（宋代）

嘉祐随年至，皇恩共气和。水痕冰处动，烟思柳前多。
大茅峰四绝句 其一
陆文圭（元代）

悬崖石磴刷苔青，空谷无仙鬼亦灵。闻说游人多好事，谁能扶直半山亭。
寄刘易隐
章仙岩（宋代）

着身尘世易遭魔，是是非非可奈何。
心地一生如日月，人情千变自风波。
但从正直天须见，到底关防事转多。
所以古来真隐者，貂蝉不肯换渔蓑。
寒夜吟
何慧生（清代）

寒风萧萧响修竹，抱琴閒作《水仙曲》。月明天际鹤归来，夜深独伴梅花宿。
京师新郑与诸晁兄弟往还前后数诗 其三
吕本中（宋代）

发短各已白，眼昏谁复明。残春断花柳，晚日闭柴荆。

潦倒书常废，驱驰梦或惊。尚于团聚乐，虽老未忘情。
园中十首 其八
唐时升（明代）

鹤鸣在林樾，山谷有遗音。置之阛阓间，三载如病瘖。

禽鸟自有适，人亦自有心。嗟余实鄙夫，翰墨非所任。

废书动旬月，篇籍皆凝尘。唯于场圃内，时时发长吟。

澹如酌玄酒，锵若调素琴。为语二三子，幽赏宜共寻。
七月六日焚黄 其一
游朴（明代）

南北飞云无定踪，梦魂长结故山松。敢期跛足能千里，却倚殊恩自九重。

鹤表近闻华柱语，龙光下贲若堂封。欢声缭绕传空谷，似觉青山色倍浓。
乾兴御楼二首
佚名（隋代）

夹钟纪月，初吉在辰。
书灵流庆，布德推仁。
采章震耀，典礼具陈。
茂昭丕贶，永庇斯民。
贾长江画像
释居简（宋代）

苦吟京华春，韩门得归乡。但知空哑羊，未暇识龙象。

逢人问梓空，策蹇来长江。长江蛟龙怒，涛澜相舂撞。

公来一弹压，熨帖平如镜。新吟若为容，万古秋涛莹。
送任浙东廉使
董天吉（宋代）

画戟凝香礼数殊，敢勤屣履下庸愚。
有时小队寻花柳，也枉前茅到竹梧。
对客每曾蒙齿录，问年直恐混泥涂。
使君早晚朝天阙，还念沧江钓叟无。
读书
黎廷瑞（宋代）

卧疴云林下，寂寂谁与君。
高风下木叶，泠泠晚窗虚。
忽思往代事，聊披案上书。
始得暂欣然，稍久叹以吁。
冲冠或愤激，反袂还欷嘘。
拊卷忽自叹，毋乃狂且迂。
此何豫尔事，况复千载余。
来今正绵绵，尔心复何如。
有怀不自展，乃挟冰炭俱。
因此得冲静，万念悉扫除。
岩花吹幽香，清酒堪满壶。
且复举一觞，冥然聊自娱。
惠州道中元宵
陈培（清代）

去岁南昌晚棹游，今年佳节又循州。天涯知己杯中物，眼底灯花梦里愁。

两部更传蓬艇鼓，一轮月近酒家楼。悤悤底事成漂泊，羡尔忘机水上鸥。
观元章帖有寄王宝文绝句戏和
程俱（宋代）

好奇不减猗犴叟，放论犹嫌石户农。怪底西山增爽气，佳城萧瑟閟滕公。
西太一宫
周密（宋代）

蕊宫广殿号黄庭，突兀浮云最上层。五福贵神留不住，水堂空照九枝灯。
柳湖席上呈夏宫苑
郑獬（宋代）

千条万条杨柳丝，好花不过三两枝。
今日樽前为君饮，明朝酒病终不辞。
赠王山人
熊知至（宋代）

闲拄瘦筇枝，衣冠半异时。
入城人不识，卖药俗长疑。
饮酒难逢醉，餐松自止饥。
华峰千嶂里，常与白云期。
词变 巴渝辞之二 其六 回前调
丁澎（清代）

凤头钗落刺桐花。弄潮春雨浣轻纱。歌渝教儿女棹鼓。酡颜醉映红衫舞。
櫂歌九章寄彭鹤林
白玉蟾（宋代）

青山衔落日，白杨吐悲风。
欲觅玄真子，沧州云濛濛。
和子瞻和陶渊明杂诗十一首
苏辙（宋代）

舜以五音言，二雅良褊迫。
变风犹井牧，驱人遂阡陌。
周余几崩坏，况经甫与白。
崎岖收狂澜，还付滥觞窄。
蒙庄冱渭杂，恐有郭象客。
壁藏待知者，金石闻旧宅。
留题曾丞道堂
李弥逊（宋代）

阴阴翠竹锁虚堂，竹外青山半出墙。七尺龙牙消白昼，便应题作小秋霜。
苦雨寄房四昆季
高适（唐代）

独坐见多雨，况兹兼索居。
茫茫十月交，穷阴千里馀。
弥望无端倪，北风击林箊。
白日渺难睹，黄云争卷舒。
安得造化功，旷然一扫除。
滴沥檐宇愁，寥寥谈笑疏。
泥涂拥城郭，水潦盘丘墟。
惆怅悯田农，裴回伤里闾。
曾是力井税，曷为无斗储。
万事切中怀，十年思上书。
君门嗟缅邈，身计念居诸。
沉吟顾草茅，郁怏任盈虚。
黄鹄不可羡，鸡鸣时起予。
故人平台侧，高馆临通衢。
兄弟方荀陈，才华冠应徐。
弹棋自多暇，饮酒更何如。
知人想林宗，直道惭史鱼。
携手风流在，开襟鄙吝祛。
宁能访穷巷，相与对园蔬。
寄永嘉王十二
钱起（唐代）

永嘉风景入新年，才子诗成定可怜。梦里还乡不相见，

天涯忆戴复谁传。花倾晓露垂如泪，莺拂游丝断若弦。

愿得回风吹海雁，飞书一宿到君边。
和鲍倅同汤欧二倅春日郊行
虞俦（宋代）

别驾联镳喜在坰，不妨修禊继兰亭。
雅知社结池莲白，况复诗成水荇青。
问讯梅花才半树，渐看柳絮又浮萍。
风光流转须时赏，烂醉从今莫放醒。
别夜
吕本中（宋代）

薄酒残灯欲别情，暗萤依草不能明。悬知先入他年话，一夜蛙声连雨声。
方壶
张镃（宋代）

春在壶中晚更长，众仙相命醉霓觞。
戏将龙脑真珠网，搭上周回碧玉廊。
居厚不果行次韵二首
刘克庄（宋代）

祖帐方涓吉，公车已尼行。
若非露消息，未免迫期程。
水菽姑娱母，茅柴且酌兄。
未应天禄阁，便欠一更生。
五言杂兴七首 其六
朱松（宋代）

湛湛天宇清，宛宛穹脊白。投深得僧窗，千嶂倚苍壁。

开卷与晤言，炷香伴岑寂。独将万里心，收敛入寻尺。
李工部江南转运
杨亿（宋代）

含香五字客，尚齿十年兄。
旧奏梁园赋,新题汉柱名。
出驱星使传，入佐地官征。
献可方前笏，分忧又抗旌。
富饶今泽国，佳丽古台城。
错节投刀释，颓纲揽辔清，
沃心期密启，衔尾待香秔。
处处江山秀，行春莫计程。
谢久轩蔡先生惠墨九首
姚勉（宋代）

世路既如此，皇皇欲何之。
闭门事古学，妙处倘可窥。
欣然或会心，俯仰得自怡。
先生惠终教，勿作门墙麾。
归泛明湖宿汇泉寺感寄故人
王鹄（清代）

郁郁羁怀渺渺春，春归欲挽重伤神。江湖满地愁孤客，花雨高寒梦故人。

慷慨论交逾骨肉，艰难时事况风尘。忧伤莫道儒冠误，浩荡乾坤未死身。
鹧鸪天（白鹭亭作）
赵彦端（宋代）

天外秋云四散飞。波间风艇一时归。他年淮水东边月，犹为登临替落晖。

夸客胜，数星稀。晚寒拂拂动秋衣。酒行不尽清光意，输与渔舟睡钓矶。
和邓慎思秋日同文馆诗三首
耿南仲（宋代）

槐市任花黄，赓歌且闢场。
醒心流水曲，警耳白云章。
冷竹枝枝翠，芳兰叶叶香。
满前皆俊彦，何但有三康。
和文与可洋川园池三十首 AA16泉亭
苏轼（宋代）

闻道池亭胜两川，应须烂醉答云烟。
劝君多种长腰米，消破亭中万斛泉。
松径
郭岩（宋代）

一径深且纡，森森荫松柏。清风池上来，幽思与之发。

逸响谐素琴，凉阴散清帙。弘景或可邀，高怀共披豁。
山行
方岳（宋代）

声名空自落人间，要是龙鳞不可攀。
春水白鸥多载酒，夕阳黄犊饱看山。
老吾於传懒我癖，之子有诗忙是閒。
四海流传如见问，为言飞鸟倦知还。
木香花二首 其一
陈渊（宋代）

翠袖青裙衬雪肤，雨馀终日醉相扶。祗应不使朱铅污，独抱幽香与世疏。
送张月梅
范梈（元代）

卧病空山里，君来起素秋。叩门惊远字，扶杖揖清流。

潦倒炊粱客，从容树橘侯。偶同萤夜语，行李又何州？
古直新买双菊
王弼（明代）

双菊前参似两生，鄙夫为尔眼增明。招筵几日烦诗侣，晤对终增绝宦情。

兴至只呼红曲酒，坐来忘却紫莼羹。清吟莫怪罗衣冷，小雨飞时已二更。
赏松吟
金朋说（宋代）

岩谷虽芜松尚存，溪门僮仆伺朝昏。
林泉清兴真飘逸，月满轩窗酒洒樽。
秋夜喜友人宿
刘得仁（唐代）

莫说春闱事，清宵且共吟。频年遗我辈，何日遇知音。

逼曙天倾斗，将寒叶坠林。无将簪绂意，只损壮夫心。
菩萨蛮·玉纤闲捻花间集
翁元龙（宋代）

玉纤间捻花间集。赤阑干对芭蕉立。

薤叶晚生凉。竹阻移小床。

拗莲牵藕线。藕断丝难断。

弹水没鸳鸯。教寻波底香。
春闺怨效唐才调集体
张绍文（宋代）

杨柳和烟翠不分，东风吹雨上离樽。
鹍弦调急难藏恨，燕子楼离易断魂。
锦子书成春梦游远，玉壶泪满夜灯昏。
马蹄想过长亭路，细与萧郎认去痕。
傅推官劝农七绝句拟和其五 登岭
郑刚中（宋代）

一握天边两角云，岭头都见岭南春。莫怀小鲁东山意，祗是早来平地人。
晚泊南岸有怀吴允兆茅孝若客燕中
等慈润公（明代）

孤棹倚江濆，鱼梁浦树分。
北书曾未达，南雁最初闻。
碧海寒生月，空山夜出云。
不堪三径远，何以慰离群。
次韵常之秋日郊居十首 其五
许及之（宋代）

寄种侪孙稻，株株欲竞齐。年丰催酿蚁，夜半想闻鸡。

野老同杯酌，忘形绝町畦。虽无花泛水，终恐世人迷。
题天公寄画山水
释函可（明代）

身在山中不识山，何人泼墨寄柴关。雪深最好无蹊径，竟入长松大壑间。
骑虎丰干赞
释慧开（宋代）

忙忙业识老丰干，鼓舌摇唇总自瞒。
从踞虎头取虎尾，衲僧门下管窥斑。
宋玉
张耒（宋代）

云雨朝朝峡里兴，可能无复梦中情。
巫娥若问谁为赋，敢乞君王道宋生。
修竹宴客广寒游亭分韵得香字
黄庚（元代）

银桥疑驾海天长，金粟离离照玉觞。
影浸山河琼殿冷，舞分风露羽衣香。
亦知广莫元无野，却笑温柔别有乡。
间折一枝惊昨梦，素娥邻我授玄霜。
和赵叔清书事
王庭圭（宋代）

铁马初休淮上兵，人心遥望泰阶平。祥云密绕皇居近，喜气先从日下生。

汉殿风高飞燕雀，秋宵星乱落欃枪。从今且觅耳边静，半夜不闻鼙鼓声。
偈颂七十八首 其四十九
释正觉（宋代）

日照昼，月照夜。天清而高，地厚而下。不我处者大功，不可逃者至化。

举起镇州罗卜，酬却庐陵米价。阿噜勒继萨婆诃，佳作人可知礼也。
遐方怨·帘影细
顾夐（五代）

帘影细，簟文平。象纱笼玉指，缕金罗扇轻。
嫩红双脸似花明，两条眉黛远山横。
凤箫歇，镜尘生。辽塞音书绝，梦魂长暗惊。
玉郎经岁负娉婷，教人争不恨无情。
寒食前一日西湖閒泛三首 其三
张镃（宋代）

衰鬓争如竹际苔，秋千犹记玉骢回。短篱数尺花成簇，一日春悰不往来。
信中以诗来因次其韵送之
邹浩（宋代）

道言谁复书诸绅，潇湘江上逢斯人。向来滨死入魑魅，胸腹洞然无甲鳞。

炎氛吹风作旗靡，玉楼倒影明蒿里。孤心还逐冷云飞，历历长亭不知几。

圣王开了睹天庭，妙脱筌蹄合喙鸣。个中无可无不可，智者亦迷何处名。

浑沌兼忘倏与忽，有口鼻如欣莫咄。北山之北草堂深，怨鹤惊猿它自物。
许道宁群峰暮雪
赵之杰（金朝）

道士平生林野人，醉中拈出雪峰真。为君疗却烟霞癖，比似青囊药更神。
短歌行
黄垍（宋代）

龙蟠于泥，蚖其肆之。虎处于柙，爪牙安施？委巷之犬，吠声如豹。

廒仓之鼠，口厌梁稻。太行居后，孟门居前。佥夫之心，君子畏焉。

方寸之中，乃有五岳。磊砢嵚崎，五丁焉凿。精卫填海，愚公移山。

为之在人，成之在天。
上十四吟十首
刘克庄（宋代）

早衰安敢望年高，镜里双眉有白毫。
消夜赌棋张画烛，怯寒添絮入绨袍。
百骸受病惟诗健，万事输人独饮豪。
梨栗满山皆硕果，何须海上访蟠桃。
送严鸥盟先生入粤
汪远孙（清代）

元亭问字甫经年，闻唱骊驹意绪牵。练习史材崔慰祖，专精选学李崇贤。

喜从病起身逾健，未送君行别转先。见说将军重揖客，官斋听鼓足高眠。
晨别翛然上人
许浑（唐代）

吴僧诵经罢，败衲倚蒲团。钟韵花犹敛，楼阴月向残。

晴山开殿响，秋水卷帘寒。独恨孤舟去，千滩复万滩。
赠李判官
韦应物（唐代）

良玉定为宝，长材世所稀。佐幕方巡郡，奏命布恩威。

食蔬程独守，饮冰节靡违。决狱兴邦颂，高文禀天机。

宾馆在林表，望山启西扉。下有千亩田，泱漭吴土肥。

始耕已见获，袗絺今授衣。政拙劳详省，淹留未得归。

虽惭且忻愿，日夕睹光辉。
诗
桓玄（魏晋）

鸣鹤响长阜。
奉和鲁望招润卿博士辞以道侣将至之作
皮日休（唐代）

瘿木樽前地胏图，为君偏辍俗功夫。

灵真散尽光来此，莫恋安妃在后无。
集古 感花
李俊民（金朝）

无人不道看花回，犹忆红螺一两杯。

曾是管弦同醉伴，来时欢笑去时哀。
酬僧
吴融（唐代）

吾师既续惠休才，况值高秋万象开。吟处远峰横落照，

定中黄叶下青苔。双林不见金兰久，丹楚空翻组绣来。

闻说近郊寒尚绿，登临应待一追陪。
郊庙歌辞。祀雨师乐章。亚献终献
包佶（唐代）

奠既备，献将终。神行令，瑞飞空。

迎乾德，祈岁功。乘烟燎，俨从风。
题红梅为紫微山人作
胡奎（元代）

玉颜老去怕风沙，学得仙人服片霞。丹井西头曾一见，缟衣都染葛洪砂。
出户
释文珦（宋代）

出户逢幽客，相携过别村。
冻开泥径滑，桥断石星存。
云起难知处，泉流自有源。
老农心甚适，耕凿长儿孙。
六月十七夜出寺门骤有所闻疑水与风即而观之
赵蕃（宋代）

中宵还浏浏，乞晓更萧萧。
亟作溪头看，犹沾树杪飘。
田家比屋喜，沴气十分消。
我得扁舟去，江湖兴久摇。
病中夜坐
范成大（宋代）

村巷秋舂远，禅房夕磬深。
饥蚊常绕鬓，暗鼠忽鸣琴。
薄薄寒相中，棱棱瘦不禁。
时成洛下咏，却似越人吟。
渔父（三）
戴复古（宋代）

渔父醒，荻花洲。三千六百钓鱼钩。从头下复休。
送子晋叔往曹溪兼寄冯大昌历
郑学醇（明代）

秋风吹雁度浈江，客子担簦上小艭。招隐旧盟丛桂曲，藏脩今就玉莲缸。

上方萝月留僧偈，石磴松涛起梵腔。千载法门原不二，尘心都在静中降。
再过常州
杨万里（宋代）

淮浦回春舫，荆溪又早炊。
向来迎客处，还似迓侬时。
父老今余几，山川别後奇。
旧游休再至，再至只成悲。
岁晚泊姑苏用吕居仁舍人韵二首寄孟信安 其一
仲并（宋代）

断岸留孤棹，层台耸近城。雁传他邑信，鸥背去年盟。

几片雪多思，一枝梅有情。何人在楼上，吹笛暮寒生。
对雪 其一
戴鉴（清代）

素影上帘旌，玉宇殊清绝。斗雀傍檐飞，触落梅梢雪。
题林大用隐居饭牛山
张翥（元代）

山田多白石，阳陂足丰草。瘦地费牛力，饭之当宿饱。

近午牛背热，出耕须及早。解纼休树阴，念此觳觫老。

隐居抱正学，逍遥事幽讨。商歌干齐侯，戚也岂知道。
和持国听琵琶二首 其二
范纯仁（宋代）

须知绝艺好娱宾，能使知音作伯伦。累月应将笞乐籍，恐公重作独醒人。
药水岩
李新（宋代）

岩前曾考腐斤樵，洞里仙人不可招。
龙睡有时悭小雨，春长无地觅灵苗。
与攻中散平时懒，更沃文园异日消。
调鼎和羹须玉液，预私清泚注轻瓢。
次韵诚斋寒食日雨中游上天竺 其十四
许及之（宋代）

诗句才成雨又催，酬时只倚十分杯。诚斋笔下诗何数，不祇晴来雨更来。
玉蝴蝶·好是春光秋色
陈德武（宋代）

好是春光秋色，天工巧处，都上花枝。更值云情雨态，净沐芳姿。醉相扶、霓裳舞困，眠未得、宫锦淋漓。有谁知。眼空相对，心系相思。相思。鲛绡帕上，珠悬红泪，水洗胭脂。寂寞阑干，无言暗忆旧游时。五花骢、载将郎去，双喜鹊、报道郎归。卜佳期。梦回巫峡，春在瑶池。
灵隐十咏 其八 翻经台
李孝光（元代）

高台亦荒芜，云气久己寂。伊人树白业，后来念遗迹。

虫鱼出华言，科斗藏坏壁。嗟然不可见，风雨日易夕。
蓬岛秋声
刘跃（元代）

蓬岛幽偏一径深，秋声瑟瑟夜沈沈。清风捲地鹊惊起，明月满天蛩乱吟。

四面波涛翻大海，一时松竹动乔林。梦回开户无寻处，寂寂谁知太古心。
再上云门仍次前韵得八首 其四
刘宗周（明代）

日日秦山面不回，坐间公案是崔嵬。疑情未触悬崖破，撒手难移寸步开。

万壑松风吹梦尽，一潭萝月送秋来。分明此事传消息，老衲将茶又举杯。
赏菊四首
杨万里（宋代）

老子平生不解愁，花开酒熟万缘休。
更教不为黄花醉，枉却今年一片秋。
郑子宪
王安石（宋代）

漫搆轩窗意亦深，滔滔浮俗倦登临。诗书千载经纶志，松竹四登萧洒心。

晓枕不容春梦到，夜灯唯许月华侵。行看富贵酬勤苦，车马重来拾翠阴。
闻马市讲和诸边晏然识喜 其一
黎民表（明代）

陇北辽阳揔乞和，尽驱龙种度黄河。一时内厩三千队，应费东吴万匹罗。
衡岳道中
陈与义（宋代）

野客元耕崧岳田，得游衡岳亦前缘。
避兵径度吾岂忍，欲雨还休神所怜。
世乱不妨松偃蹇，村空更觉水潺湲。
非无拄杖终伤老，负此名山四十年。
和永叔琅琊山六咏其四庶子泉
梅尧臣（宋代）

沙穴石窦无限泉，此泉缘底名不灭。
庶子去来多少年，依旧清心共泉洁。
十虫吟 其二
舒岳祥（宋代）

虫有织绢娘，轧轧鸣窗纸。山翁卧中闻，谓是机上婢。

瓠花日萧疏，豆叶行披靡。青灯照夜阑，胡为苦如此。
陈荣绪惠示之字韵诗推奖过实非所敢当辄次高
黄庭坚（宋代）

纷纷不可耐，君子有忧之。
鞅掌诚庄语，贤劳似怨诗。
颓波阅砥柱，浊水得摩尼。
知我无枝叶，刳心只有皮。
适斋慕香山之高续达哉行集香山诗句次韵
楼钥（宋代）

脱衣典酒曲江边，不作闲游即醉眠。
大抵浮荣何足道，生理何曾得自全。
朝廷顾我作闲人，髣髴缗钱二三千。
一种共君官职冷，收得身来已五年。
五年炎凉凡十变，老后谁能惜酒钱。
尘缨世网重重缚，七十八十百病缠。
千万人中无一人，自喜天教我少缘。
六十三翁头雪白，贫家强健亦天怜。
每愧尚书情眷眷，与君一醉一陶然。
其间气味都相似，犹在病羸昏耄前。
月夜徐行石桥上，累累栋宇相连延。
岁种薄田一顷余，薄产处置有后先。
更无俗物当人眼，游鱼鱍鱍莲田田。
为君举酒歌短歌，不妨兼有散花天。
送王微之学士知池州
梅尧臣（宋代）

秋江渺然生寒潮，北风吹帆上青霄。
旗脚舒舒战红鬣，旗心闪闪交皂雕。
樯下健儿发金铙，屋上鸾僮鸣紫箫。
岸傍舟人望且拜，溪口直入当高谯。
正闻鼓角波动摇，齐山舞翠挹迢嶢。
郭西猛虎夜莫入，太守号令如怒飚。
长戈椿尔喉，长刀断尔腰。
牙兵将吏无敢嚣，新威烈烈野火烧。
昌乐过阎谕德前辈话旧
赵执信（清代）

菊篱茅屋正萧然，往事随君到眼前。荷锸真堪唤牛走，拂衣同是值蛇年。

青门夜月三更梦，丹水秋风十亩田。莫倚清樽说生计，神洲东去海浮天。
招隐三章赠李洋 其三
洪咨夔（宋代）

云气吐吞兮天目之腹，乳潭沉沉兮鸭潭煜煜。徐伍朝往而暮来兮双碧鹿，可挽而舞兮侑以天风步虚之曲。

子其隐乎，吾与子兮莳菊。
旅夜怀远客
许浑（唐代）

异乡多远情，梦断落江城。
病起惭书癖，贫家负酒名。
过春花自落，竟晓月空明。
独此一长啸，故人天际行。
九叹 其一 逢纷
刘向（两汉）

伊伯庸之末冑兮，谅皇直之屈原。云余肇祖于高阳兮，惟楚怀之婵连。

原生受命于贞节兮，鸿永路有嘉名。齐名字于天地兮，并光明于列星。

吸精粹而吐氛浊兮，横邪世而不取容。行叩诚而不阿兮，遂见排而逢谗。

后听虚而黜实兮，不吾理而顺情。肠愤悁而含怒兮，志迁蹇而左倾。

心惝慌其不我与兮，躬速速其不吾亲。辞灵修而陨志兮，吟泽畔之江滨。

椒桂罗以颠覆兮，有竭信而归诚。谗夫蔼蔼而漫著兮，曷其不舒予情。

始结言于庙堂兮，信中涂而叛之。怀兰蕙与衡芷兮，行中壄而散之。

声哀哀而怀高丘兮，心愁愁而思旧邦。愿承閒而自恃兮，径淫曀而道𡔏。

颜黴黧以沮败兮，精越裂而衰耄。裳襜襜而含风兮，衣纳纳而掩露。

赴江湘之湍流兮，顺波凑而下降。徐徘徊于山阿兮，飘风来之汹汹。

驰余车兮玄石，步余马兮洞庭。平明发兮苍梧，夕投宿兮石城。

芙蓉盖而菱华车兮，紫贝阙而玉堂。薜荔饰而陆离荐兮，鱼鳞衣而白霓裳。

登逢龙而下陨兮，违故都之漫漫。思南郢之旧俗兮，肠一夕而九运。

扬流波之潢潢兮，体溶溶而东回。心怊怅以永思兮，意晻晻而日颓。

白露纷以涂涂兮，秋风浏以萧萧。身永流而不还兮，䰟长逝而常愁。

叹曰：譬彼流水纷扬磕兮，波逢汹涌濆滂沛兮。揄扬涤荡漂流陨往触崟石兮。

龙卬脟圈缭戾宛转阻相薄兮。遭纷逢凶蹇离尤兮。

垂文扬采遗将来兮。
再和用南伯韵 其一
郭印（宋代）

玄真仙中人，萧散自天姿。放情烟波里，不肯污朝衣。

一苇载明月，寒光动碧漪。何以羞晨餐，春江鳜鱼肥。
出塞
王安石（宋代）

涿州沙上饮盘桓，看舞春风小契丹。
塞雨巧催燕泪落，蒙蒙吹湿汉衣冠。
颂古
释道颜（宋代）

尽道亲曾相见来，依前还是狗来腮。
好将大棒蓦头榍，贵得盲人便眼开。
桃源忆故人·流苏静掩罗屏小
周密（宋代）

流苏静掩罗屏小。春梦苦无分晓。一缕旧情谁表。暗逐馀响袅。相思谩寄流红杳。人瘦花枝多少。郎马未归春老。空怨王孙草。
河北行
李含章（宋代）

为儒还解著征衣，远戍沙连白草齐。
雁阵不冲羌笛怨，狼烟微认塞云底。
荞花露湿堆空堑，蓼水泓澄截古堤。
渐近界何分内外，野禽嘐戛路东西。
晨起
陈与义（宋代）

寂寂东轩晨起迟，蒙茏草木暗疏篱。
风来众绿一时动，正是先生睡足时。
偈倾一百六十九首
释智朋（宋代）

三界无安，犹如火宅。
良医之门，愈多病人。
傅大士打失鼻孔眼晴，至今寻讨不见。
胡相公偏要向高高峰顶起殿，不管盐贵米贱。
春风一阵来，花开三五片。
达磨大师挨拶不入，忽携只履返西天。
虞美人·韶华争肯偎人住
董士锡（清代）

韶华争肯偎人住？已是滔滔去。西风无赖过江来，历尽千山万水几时回？
秋声带叶萧萧落，莫响城头角！浮云遮月不分明，谁挽长江一洗放天青？
春菜诗
黎庶蕃（清代）

前胡落釜甘胜肉，野藠登盘贱于蔌。一春烟雨大巢生，十日燠晴香菌簇。

马驹骈齿苋初剪，幼稚擎拳蕨犹秃。棕鱼𧥄𧥄子满苞，野鹊毵毵花聚粟。

意中诸葛远难致，箸下元脩娇足录。小加姜豉发微鲜，旋点椒盐元不俗。

庾鲑顿顿勉加餐，范甑朝朝供画粥。贫家得此已夸富，晚岁佐庖奚不足。

一从薄禄误撄心，自笑先生真负腹。驼峰熊掌梦不见，葑甲蒌丁空寓目。

何时归种蜀包芦，尚及西村蚕豆熟。
次韵邓天启游南国
朱松（宋代）

秋犬吠夷门，谁能拊其背。怀安壮士羞，窃食替操耒。

无由一当虏，郁郁嚼齿碎。故人何自来，适与芳时对。

笑我尘土中，勃窣守阛阓。城南出携手，远取韩孟配。

心期汗漫游，目极泬寥内。舞雩追点也，岘首略湛辈。

豫愁君兴阑，复遣我心愦。归来疑梦断，清境皎不昧。

哦君斜川诗，汲井沃枯肺。愿言荐清庙，勿赋风雨晦。
蔡君法平两宴北投松涛园留题一律
施景琛（清代）

岚翠无端落酒杯，隔帘人影费疑猜。骊歌宛转行将别，蝶梦依稀唤欲回。

竹院似逢僧共话，蓬门半为我频开。桃花莫怨东风老，前度刘郎感又来。
春景 衣冠拜紫宸
刘辰翁（宋代）

万古衣冠旧，三朝历数新。青皇来远道，紫袖拜严宸。

花日明簪冕，槐云舞佩绅。昭容当槛晓，宰相贺班春。

索令分同列，传呼掖老臣。汉仪当日事，江汉四朝人。
泗河
吴澄（元代）

泗堤四望尽平原，丛苇荒茅十室烟。淮北更无生草地，江南已是落花天。

阴风汹汹浮孤艇，春雨濛濛冥一川。只有渔翁犹世业，长蓑短笠浅滩前。
久雨
宋伯仁（宋代）

暗数春来雨，曾无两日晴。
树连山莫辨，桥与水俱平。
闭户惟便懒，逢人且问耕。
海棠花落尽，憔悴几流莺。
秋兴
陆游（宋代）

节物喜更新，清秋最可人。
徐行曳藤杖，小立岸纱巾。
烟雨迷衰曳，汀洲老百苹。
鹤巢时托宿，猿果每分珍。
羽客期烧药，毛人约卜邻，兰亭故不远，千载见清真。
光孝恭长老写师像求赞
释正觉（宋代）

问者不亲，传者不真。
默成之性，空照而神。
湛存而无像，幽灵而绝邻。
赫炉冶而铸其器，吹风烟而造其春。
建立诸幻，发明至淳。
匠手之挥斤刃利，蝇泥之去鼻端尘。
其斲有信，其受难人。
偃蹇之松兮独扶疏於雪试，臲卼之石兮几破碎於雷瞋。
送友人东归
刘长卿（唐代）

对酒灞亭暮，相看愁自深。河边草已绿，此别难为心。

关路迢迢草马归，垂杨寂寂数莺飞。怜君献策十馀载，

今日犹为一布衣。
扈从温泉奉和姚令公喜雪
苏颋（唐代）

清道丰人望，乘时汉主游。恩晖随霰下，庆泽与云浮。

泉暖惊银碛，花寒爱玉楼。鼎臣今有问，河伯且应留。
题何朝申所藏赵邈卓馋虎图
王灼（宋代）

何日老於菟，失脚来空山。
山中无所食，瘦骨见孱颜。
舐掌鼓饿舌，始信择肉艰。
姑求一饱计，未肯藏榛菅。
车师有深趣，粉墨不可删。
兽心察凶毒，人事戎防闲。
编须固莫敢，强弓亦徒弯。
吾命傥足惜，斜阳掩柴关。
赴大舟投老斋
吴则礼（宋代）

枕边梦事忽蘧蘧，起着青鞋唤竹舆。投老惟堪听斋鼓，此生端愧坐儒书。

十年枵腹犹堪在，一钵连床便有馀。蓦直从来大舟路，横担拄杖正怜渠。
谒凌云大像
陆游（宋代）

出郭幽寻一笑新，径呼艇子截烟津。
不辞疾步登重阁，聊欲今生识伟人。
泉镜正涵螺譬绿，浪花不犯宝趺尘。
始知神力无穷尽，丈六黄金果小身。
花犯 同云臣暨南水上人过竹逸斋看芍药
陈维崧（清代）

看君家，峥泓萧瑟，门庭寂如水。杂花铺缀。任紫艳红英，围绕篱次。

年年步屧随蜂至。许多花下事。算只有、风前铃索，知人吟赏意。

今年东吴到诗僧，相逢何况又，落花天气。禅板静，相将斗，赋才清绮。

谁知道、百花谢后，还领略、粉香新月底。凝望久、为伊凭暖，阑干红梵字。
有怀 其二
韩淲（宋代）

独行风雨夜，家事复身谋。推枕茅檐起，停骖麦陇收。

亲情离聚矣，故旧往还不。抚著时文笑，荣涂遍九州。
嵩山
汪元量（宋代）

行行太室峰，秋声若鸣镝。
流目瞩崎岖，蓬莱应咫尺。
上有神仙瞩，下有穆王宅。
徘徊复徘徊，泫然感畴昔。
八骏不重来，秋山空月白。
安得会璆韶，共作瑶池客。
蒙和府待制宠和前韵又承东湖水嬉之招一首
苏籀（宋代）

一声巧啭柳巅头，半丈红芳送晓筹。
天气柔嘉收积雨，林花稠叠竦高楼。
七槃长袖重新制，九醖空樽讵足忧。
丘壑夔龙位岩石，何妨送帽对沙鸥。
冬月苗汝材自晋中以毡衣巾见赠诗以谢之
杨巍（明代）

雪天草阁自优游，仍拟张衡古四愁。裘帽两函分海县，故人千四忆并州。

兴来剡水寻诗客，囊尽长安当酒楼。缱绻已知君意在，愧无锦绣段相酬。
宫词
王仲修（宋代）

春深百卉过芬芳，雕槛惟余芍药香。
应是东君偏着意，日华浮动御衣黄。
溪行
戢澍铭（清代）

峰峦夹岸青，野色苍苍暮。缘溪曲曲行，时与白云遇。

芦荻覆荒滩，茸茸花满路。斜阳乱溪波，白石粼粼露。

清虚水藻浮，游鱼自来去。群山似潮来，一泻不得住。

直向碧波头，迤逦齐奔注。西风一以吹，落叶纷无数。

飞鸟倦知还，篱落炊烟冱。何当寄此生，偃卧云深处。
郡斋旬假始命宴呈座客示郡寮（自此后在苏州作）
白居易（唐代）

公门日两衙，公假月三旬。衙用决簿领，旬以会亲宾。

公多及私少，劳逸常不均。况为剧郡长，安得闲宴频。

下车已二月，开筵始今晨。初黔军厨突，一拂郡榻尘。

既备献酬礼，亦具水陆珍。萍醅箬溪醑，水鲙松江鳞。

侑食乐悬动，佐欢妓席陈。风流吴中客，佳丽江南人。

歌节点随袂，舞香遗在茵。清奏凝未阕，酡颜气已春。

众宾勿遽起，群寮且逡巡。无轻一日醉，用犒九日勤。

微彼九日勤，何以治吾民。微此一日醉，何以乐吾身。
病中斋居
俞寰（明代）

卜筑青林下，芸窗傍涧开。微风竹引入，斜月树分来。

乐到琴书满，忧非贫病催。圣朝无弃士，园壑且悠哉。
重登岱岳四首 其三
王世贞（明代）

平楚苍然万里看，不堪秋思罢冯栏。三千自拥神仙宅，七十空传圣帝坛。

北极垂衣阊阖远，中原回首夕阳寒。长馀一掬人间泪，来日风尘未敢弹。
美玉
王安石（宋代）

美玉小瑕疵，国工犹珍之。
大贤小玷缺，良交岂其绝。
小缺可以补，小瑕可以磨。
不补亦不磨，人为奈尔何。
和王员外冬夜寓直
卢纶（唐代）

高步长裾锦帐郎，居然自是汉贤良。潘岳叙年因鬓发，

扬雄托谏在文章。九天韶乐飘寒月，万户香尘裛晓霜。

坐见重门俨朝骑，可怜云路独翱翔。
依韵和御制秋晚曲宴诗
韩元吉（宋代）

巍巍舜治浃嘉生，宴俎丰年万宝成。禁幄云深开晓色，上林风迥起秋声。

威加鼍鼓雷霆转，喜动龙旂日月明。应手神珠看电击，旄头消尽铁山平。
钱唐
柴望（宋代）

不记钱王建国年，尚遗强弩射潮痕。
地回王气归吴分，山挟潮潮出海门。
南渡几年犹昨日，西湖疎影自黄昏。
客来独凭栏干处，时听渔歌过远村。
次韵诚斋寒食日雨中游上天竺 其四
许及之（宋代）

惊人诗句任人嫌，诗得春来思转添。莫道诗翁太奇崛，思如春溜泻层檐。
和杨县尉五首
陈宓（宋代）

下帷抱遗经，比邻窥半面。
万里上鹏程，九秋骞鹗荐。
君乎真可人，我实未几见。
请为金石交，功名期铁研。
李少和像
王十朋（宋代）

少和辛苦学飞仙，遗像今犹在洞天。都似先生能辟谷，何须太守为行田。
慎思移日至月望交割口占奉呈
孔平仲（宋代）

日日高楼倚望君，口吟心想跂清尘。土膏著雨苍葭出，山色凝清翠黛颦。

卑冗一官谁羽翼，异同千状极艰辛。十分明月迎新守，寸步江村老尽春。
减字木兰花（简沈都仓）
沈瀛（宋代）

玉人来止。见说冰翁心甚喜。好个家风。举案齐眉胜敬通。

华堂举酒。簇簇亲姻相祝寿。善颂言何。桂树鸾鸣子姓多。
端午帖子·太上皇后阁
周必大（宋代）

椒殿南薰远，蓬壶清昼长。
黄庭书茧纸，笔法似慈皇。
山寺漫兴
张镃（宋代）

未到枫林寺，常吟半夜钟。
乍来冲路雨，少坐怯廊风。
潄具村茶苦，看碑大字工。
出门山惯见，何事意无穷。
雨中秋花
黄渊（明代）

依秋魂已倦，况雨得无非。凄冷晚风叶，离披游子衣。

念其在永夜，移不入寒扉。相对转愁绝，来朝霜雪霏。
登广寒殿故址
耶律铸（宋代）

万古消沈尽，浮云事几场。酣歌颓醉玉，休得问兴亡。
次韵道潜南康见寄
苏辙（宋代）

一叶追随鱼与龙，红粳白酒幸年丰。
也知山色遥相待，苦畏君诗欲见攻。
乘兴风帆终日去，寻幽蜡屐及春同。
请君先入开先寺，待濯清溪看玉虹。
送季子扶两尊人灵柩归葬钱唐
屈大均（明代）

为君歌弹歌，亲死不葬哀如何。桐棺暴露亦已久，越王台下乌鸢多。

飞土可怜汝孝子，二人封树无蒿里。主丧未敢脱衰裳，日向黄肠泪如水。

十数年来栖炎方，先人宅兆怀钱唐。归祔松楸遂丘首，精灵相逐佳城旁。

崔瑗张霸阙遗令，止葬岂可依他乡。陈寿不归遭贬斥，知君及早事窀穸。

裂书昔感故人心，推辇今蒙谁氏力。惠阳太守真申屠，归善令公亦范式。

教营高燥赠多金，高义云天安有极。秋凉首路出台关，舒卷悲旌向北还。

如堂定筑南屏上，物土依稀天竺间。我昨营坟已襄事，会当庐墓长憔悴。

死作乌雏更断肠，生为猿子空悲泪。白马素车难送君，微茫望断西湖云。

皋鱼哭处风萧瑟，声乱白杨谁忍闻。
归路
王振声（清代）

匆匆晓起放归舟，两岸霜痕满目秋。指点遥村疏树外，依稀塔影是通州。
句 其九
米芾（宋代）

如来髓，释迦骨。人不识，弥勒佛。
封州极少酴醿近得数蕊瘦小如纸花而清芬异常
郑刚中（宋代）

小盘和雨送酴醿，瘦怯东风玉蕊稀。
岂是书窗少培植，大都香足不须肥。
实弟以诗来督作会文又因太原侄寄声欲作不速
胡宏（宋代）

苦参道难学，放肆事容易。
入脚不可深，駸駸成自弃。
拜禹歌
李翱（唐代）

惟天地之无穷兮，哀生人之常勤。往者吾弗及兮，

来者吾弗闻。已而，已而。
题法相岩
郑域（宋代）

法相具诸相，宝方无定方。
突兀虎豹立，嵌空蛟龙藏。
入地转轮远，透天圆窦光。
何人鉴混沌，掷弃官路傍。
呈吴金溎生先生即用其冰井寺韵二首 其一
朱廷佐（清代）

盥诵冰泉什，春三羡旧游。循声颂两粤，随笔著千秋。

胜迹前番话，名篇此集收。庐州刘太保，轶事待旁搜。
和邑大夫劝驾韵
刘宰（宋代）

自笑当年跃冶金，老来文物见彬彬。登名已喜多三邑，擢秀悬知敌万人。

晴日琴堂开宴好，春风琼苑拜恩新。惟馀卧病江湖客，坐看联翩对玉宸。
木兰花慢·政胡尘满野
黄机（宋代）

政胡尘满野，问谁与、作坚城。有老子行年，平头六十，无限声名。向来试陈大略，便群儿、啁哳耳边鸣。争识规模先定，破羌终属营平。吾心惟有忠城。羞媚妩，做逢迎。谓干戈锋镝，动关民命，此不宜轻。听渠自分勇怯，奈何他、天理若持衡。只把从前不杀，也应换得长生。
唐明堂乐章。迎送王公
武则天（唐代）

千官肃事，万国朝宗。载延百辟，爰集三宫。

君臣德合，鱼水斯同。睿图方永，周历长隆。
浣溪沙
毛滂（宋代）

竹送秋声入小窗。香迷夜色暗牙床。小屏风掩烛花长。

雁过故人无信息，酒醒残梦寄凄凉。画桥露月冷鸳鸯。
临江仙 寄简西峃
杨慎（明代）

西峃襟怀元洒落，近来踪迹何疏。高峣一水不斯须。

应同渔父饮，醒眼看三闾。

侍立小僮清似玉，少陵诗兴何如。遥岑远目几踟蹰。

碧云停杳霭，明月几盈虚。
寄蒋二十四
唐彦谦（唐代）

鸟啭蜂飞日渐长，旅人情味悔思量。禅门澹薄无心地，

世事生疏欲面墙。二月云烟迷柳色，九衢风土带花香。

大知高士禁愁寂，试倚阑干莫断肠。
和黄冕仲寄题延平泠风阁
秦观（宋代）

泠风三伏是清秋，虽有炎蒸不汝留。
满地溪山归藻井，有时丝汝下沧洲。
快哉便得逍遥趣，偶尔还成汗漫游。
谁为发挥无妙手，赋凌楚玉有家丘。
宫词
朱权（宋代）

一点芳心足未休，两般心事上眉头。
杨花不逐风前舞，偏趁游丝系旧愁。
赠茅山高拾遗蔓
章孝标（唐代）

人皆贪禄利，白首更营营。若见无为理，兼忘不朽名。

幽禽窥饭下，好药入篱生。梦觉幽泉滴，应疑禁漏声。
遥和吴止庵侍御登登州蓬莱阁看海上月出 其一
孙继皋（明代）

君上蓬菜阁，何如蹑五城。霜威消蜃气，月彩傍窗明。

贝阙层波隐，琅璈半夜迎。将无生羽翰，汗漫友卢生。
题国清寺清音亭
林宪（宋代）

困在石上眠，梦绕泉石閒。
山鬼按玉徽，山灵铿佩环。
浮渡石
金启汾（清代）

鬼斧何年劈，穿岩水一湾。前朝仙尹笔，遗刻断崖间。

石带寒泉润，苔皴古字斑。清幽探不尽，日暮未知还。
禅人并化主写真求赞
释正觉（宋代）

邈之不真，传之不神。
得而无得，亲而无亲。
体离微彻照之智，本盖载生成之仁。
出一二三之数量，等千百亿之分身。
用弥光也物中之眼，气专柔也主中之宾。
题新定郡斋寄孝叔二首·右赏春亭
张伯玉（宋代）

花意知君改外台，乱红飞尽见苍苔。
纵教颜色明年在，前度刘郎肯再来。
柬周次公
韩淲（宋代）

风花烟草满春山，五载相望各掩关。奋迅词场君未艾，栖迟田里我长閒。

升沉交旧今多少，中外亲知昔往还。随俗何如绝流俗，几回吟醉睡其间。
东瓯雪中山茶盛开
方凤（宋代）

海色连蓬岛，同云一望迷。
寒花空故故，醉酒只悽悽。
卜世无三兆，伤心有五噫。
仲宣楼上赋，愁绝不堪题。
南乡子
萧廷之（宋代）

白雪与黄芽。两味精华共一家。采择辨时衰与旺，堪夸。火候毫厘不可差。

顶上结三花。驾动羊车与鹿车。鸟兔往来南北面，交加。从此天河稳泛槎。
寿蹇用叔姻翁总干
阳枋（宋代）

明辞海府是视仙，金水何须挂彩鞭。
喜喜欢约会游两，平平称称过三年。
红莲照水香仍旧，绯枣团味正圆美。
兰玉华晚节日好，更寻小圃菊花天。
乌生八九子
文同（宋代）

南山有乌鸟，生子层崖巅。
戢戢新羽成，相将弄晴烟。
朝饥集垅新，暮渴来岩前。
托居深林中，自足终尔年。
胡为去所仍，无乃甘叶捐。
却爱庭树好，群飞投碧圆。
高枝踏未稳，身已随潜弦。
因知万物理，主者持默权。
凡云爱此命，生死期已然。
出入既有定，何叹于后先。
苍石峡中见道人庵居隔水山花盛开
刘崧（元代）

苍石峡中花药栏，旧时草屋傍岩安。
道人去后松桥断，纵有花开隔水看。
捣练子·云鬓乱
李煜（五代）

云鬓乱，晚妆残，带恨眉儿远岫攒。斜托香腮春笋嫩，为谁和泪倚阑干？
洛中张籍新居
王建（唐代）

最是城中闲静处，更回门向寺前开。云山且喜重重见，

亲故应须得得来。借倩学生排药合，留连处士乞松栽。

自君移到无多日，墙上人名满绿苔。
颂古二首
释弥光（宋代）

家家尽看野狐儿，见者虽多识者稀。
百怪千妖俱扫迹，春风已到万年枝。
登安平镇城
陈斗南（清代）

霁雨孤城曙色多，云中双阙郁嵯峨。纵横辇道空车马，寂静宫庭锁茑萝。

事去重更新海宇，客来凭吊旧山河。鲲身逐处潮声乱，数片归帆泛绿波。
晋祠鱼池
韩琦（宋代）

女郎祠下池，清莹薄山脚。游鳞明鉴中，素恃神可托。

群嬉不畏人，似得天真乐。祠者常见怜，投食任争绰。

且疑神佑之，纵嚵安敢摸。达者时公攘，羹鲙陷烹斫。

神乎所保扶，未免挫阴恶。何如致君人，其道本宏博。

天下日唐虞，声教尽薰灼。推此及微类，鱼鳖得咸若。
白下春游曲七首
何良俊（明代）

扑翠蛾儿称意匀，杏红衫子逐时新。
装梳莫讶朝来别，无奈桃花解妒人。
念奴娇
刘一止（宋代）

故山秋晚，叹萧萧华发，霜林同色。崖谷题诗追旧赏，往往苍苔绿壁。二士权奇，一翁衰病，努力攀筇屐。佛香吹过，了知境是空寂。

别后风月佳时，拄颐何事，想东林遥碧。小砑蛮笺惊秀句，天巧何曾雕刻。倚马雄才，凌云逸气，路觉丹霄直。三千牍就，看君归奏文石。
春日怀帅初
舒岳祥（宋代）

夜雨流如涧，春风响似雷。
千愁芳草远，一笑百花开。
白发痴贪酒，昏眸懒上台。
怀人不可见，应棹剡船回。
闽南途中口占
王松（宋代）

客睡何曾一夜成，桥霜店月趁行程。凭谁借得图经看，过眼溪山尽识名。

停云落月不胜悲，文酒流连尚梦思。应有故人从此过，沿途墙柱且题诗。

才脱鲸氛遇绿林，客囊羞涩尚高吟。枫亭驿里饥肠转，饱啖荔枝当点心。

问遍邮程问鸟名，异乡人语听难明。先型古迹流连久，恼煞舆夫强促行。
送八歌归寓里
韩淲（宋代）

我觉日已老，梦寐思故山。故山修竹多，春流正潺湲。

喜汝调官归，尚得年岁閒。为我守坟墓，经理田舍间。

四时温饱外，寻幽可怡颜。出入更择友，势利常怀奸。

因风频寄书，慰此双鬓斑。潮横渔浦渡，水满龙山湾。

离眼望征棹，形滞心已还。谁怜辇毂吏，青衫裹痴顽。
诗一首
黄景说（宋代）

居乡如处子，居官如战士。
处子常畏人，战士惟有死。
儿曹书诸绅，勿谓平平耳。
曹水农砖
钱应溥（清代）

昨者摩挲孙吴砖，砖文完好留纪年。此砖何幸得相匹，所惜款纪难兼全。

上方剥落存日月，亦如石阙之铭传少室。谁欤作者曹水农，勒石考成法严密。

我思二十并廿字体别，古文省多叔重说。廿有六年溯秦碑，源自考工故书出。

三十为卉其义同，五经文字归一律。阳月念五始误廿，宋人题名沿俗笔。

此砖点画独无讹，结体虽非隶与科。字有古法自不磨，流传几代今乃供搜罗。

吁嗟乎！富贵过眼如奔涛，操镘甘处贱且劳。水农将无圬者流，搏埴之名千载留。

砖兮砖兮，匣而藏之宜镌圭璋字，曹翁铭砚同位置。

但愿三农年年大有乐租税，我亦坐拥砚田无恶岁。
南华寺五首
李昴英（宋代）

从前梵说堕虚空，独有坛经说不同。
体用圆明皆宝相，一丁不识却心通。
青玉案 赠勉道琵琶人
赵彦端（宋代）

当年万里龙沙路。载多少、离愁去。冷压层帘云不度。

芙蓉双带，垂杨娇髻，弦索初调处。

花凝玉立东风暮。曾记江边丽人句。异县相逢能几许。

多情谁料，琵琶洲畔，同醉清明雨。
送如上人 其二
王十朋（宋代）

十年作别稽山下，万里相逢峡水西。天下名山游已遍，好寻潜涧一枝栖。
次韵江子我蜡梅二首
晃冲之（宋代）

步屧穿花醉晓风，翻枝摘叶兴何穷。
他年上苑求佳种，越白江红扫地空。
春晚二首 其一
陆游（宋代）

窗户迎新燕，阶除集乳鸦。欲知春已暮，地上亦无花。
寒食雨中同舍人约游天竺,得十六绝句
杨万里（宋代）

万顷湖光一片春，何须割破损天真？却将葑草分疆界，葑外垂杨属别人！
避暑山寺二首
苏籀（宋代）

冷澈鸡苏水，疏凉蝉翼绡。
山林等袢燠，江浙剧枯焦。
荫暍恫生聚，吁雩诉泬寥。
乾坤棋斗劫，终局算亏饶。
于郡城送明卿之江西
李攀龙（明代）

青枫飒飒雨凄凄，秋色遥看入楚迷。
谁向孤舟怜逐客，白云相送大江西。
海月岩二首 其一
赵汸（元代）

踏尽崔嵬倚石门，海风山月满岩峦。自言仙室依蓬岛，不觉人寰变广寒。

千载扬尘安可测，一杯对景且为欢。岩前浴日皆诗景，唤醒东坡仔细看。
横山
刘倓（宋代）

石镜当年始发祥，皎如秋月弄寒光。
山川精彩无人识，付与樵夫敲斲伤。
满庭芳·昨日花开
佚名（宋代）

昨日花开，今朝花谢，算来眼下时光。成家立计，劫劫与谁忙。才见青春年少，霎时间、绿鬓成霜。堪嗟叹，人身不识，自恁苦无常。不如早悟，金银过斗，难免无常。思乡岭上，空滴泪成行。儿女无个肯替，到头来、独自承当。听吾劝，回光返照，相伴马丹阳。
过汜水睹曾典史所种树感怀一绝
于谦（明代）

化洽民心久未忘，路旁嘉树比甘棠。我来憩马清阴下，泪洒薰风一断肠。
建溪道间 其一
林泳（宋代）

白鹭沙头犊子眠，隔溪茅屋起炊烟。渔翁半醉斜阳里，𣟴了柴门下钓船。
题赠秋洞周鍊师 其一
李龏（金朝）

诵熟神农本草经，夜深猿鹤亦潜听。世间三百来般药，用著医人尽有灵。
采莲曲
陈去疾（唐代）

粉光花色叶中开，荷气衣香水上来。

棹响清潭见斜领，双鸳何事亦相猜。
真定城中闻莺声方响和贾明仲
吕颐浩（唐代）

谁家方响闻莺声，恰似年时在帝京。宝马金鞍芳草路，却教潘鬓二毛生。
送李及甫侍郎知筠州
李正民（宋代）

珥笔风声播上流，旧闻道院颇优游。好将省闼弥纶手，聊寄朝廷共理忧。

阖境钩锄知少盗，他时襦裤会腾讴。自惭为郡无佳政，且作卢敖汗漫游。
初见牡丹与诸季申伯小酌
李纲（宋代）

牡丹家中州，尤者西邑洛。姚黄妃魏紫，馀品皆落寞。

南方瘴疠地，寒暑互参错。浪蕊与浮花，未春先已作。

安能萃和气，孕此木芍药。今朝眼忽开，数朵到书阁。

郁然兰蕙芬，烂若云霞烁。虽非千叶繁，香色亦不恶。

花王苗裔远，气格尚宏廓。群芳类凡禽，累百惭一鹗。

把酒共对之，寄意良匪薄。无辞倒金樽，坐使花空落。
七言滑州新修东园
沈遘（宋代）

汉家东郡古延津，诏属王畿命迩臣。仪物增荣都府旧，恩光流浃吏民新。

已明条教康罢俗，更饰林园乐盛辰。蚤赋中和来奏御，知公不久整归轮。
同沈守劝农十首
陈造（宋代）

谁似青君用岁华，遍分春色到幽遐。
房陵远近山千叠，到处东风到处花。
送张王臣还峡州兼属峡守郭郎中季勇二首
赵蕃（宋代）

久矣闻风折角巾，近来乃得诵诗新。
雨奇晴好西湖赋，梅落草诗三峡春。
再拜因行为多谢，尺书愿寄恐无因。
靖州傥有平安使，佳句惊人不厌频。
酬钱员外雪中见寄
白居易（唐代）

松雪无尘小院寒，闭门不似住长安。

烦君想我看心坐，报道心空无可看。
题林和靖手帖用东坡韵
沈周（明代）

我爱翁书得瘦硬，云腴濯尽西湖渌。西台少肉是真评，数行清莹含冰玉。

宛然风节溢其间，此字此翁俱绝俗。开缄见字即见翁，五百年来如转烛。

可怜人物两相求，落我掌中珠有足。水边孤坟我曾拜，土冷烟荒骨难肉。

当时州吏岁劳问，于今祀典谁登录。翁固不能知我悲，聊对湖山歌楚曲。

我歌湖山亦不知，惟有春鸠叫深竹。归来把酒吊双缄，犹胜无钱对寒菊。
山村经行因施药
陆游（宋代）

逆旅人家近野桥，偶因秣蹇暂消摇。
村翁不解读本草，争就先生辨药苗。
月岩
陈宓（宋代）

常时百步马先疲，今日岩前故不迟。
回首兔宫犹未远，会须千里巧相随。
洞虚宫
陈方（元代）

真馆时时到，仙花树树幽。西风寒入竹，北斗夜当楼。

颇觉乾坤异，宁为岁月幽。乞分筇竹好，相伴赤松游。
偈五十三首 其十一
释克勤（宋代）

鹘儿未出窠，已有摩霄志。虎子未绝乳，已有食牛气。

况复羽翼成，况复牙爪备。奋迅即惊群，八面清风起。

一条脊梁硬似铁，一条白棒掀天地。相与建法幢，展衲僧巴鼻。
将军射林同莫膳部吴比部散步各成一首
沈鍊（明代）

羽卫閒花杂帐开，香尘遥藉马蹄来。黄鹂迓客啼偏急，绿树参云影乱回。

衣拂游丝穿密径，樽邀落日上层台。应知对草三都赋，不让穿杨百步才。
送人还壶关
懒云周公（明代）

林花未吐怯轻寒，人在天涯送客还。
千里好山迎马首，白云飞处是壶关。
西湖感旧
陈居仁（宋代）

苏公堤畔采莲船，蘸碧楼台动管弦。
山色湖光宛如昔，心情不似十年前。
八阵碛
苏轼（宋代）

平沙何茫茫，仿佛见石蕝。
纵横满江上，岁岁沙水啮。
孔明死已满，谁复辨行列。
神兵非学到，自古不留诀。
至人已心悟，后世徒妄说。
自従汉道衰，蜂起尽奸杰。
英雄不相下，祸难满连结。
驱民市无烟，战野江流血。
万人赌一掷，杀尽如沃雪。
不为满远计，草草常无法。
孔明最后起，意欲扫群孽。
崎岖事节制，隐忍满不决。
志大遂成迂，岁月去如瞥。
六师纷未整，一旦英气折。
惟余八阵图，千古壮夔峡。
舟师谒祠回天风已霁信基有感姑以二绝首宽余
李弥逊（宋代）

水底明河碧浸星，琉璃不动一江平。
横铺十幅指东去，坐看晓帆千里轻。
送郭照邻赴南雄签幕
韦骧（宋代）

浅汴萦回减迅流，绿榆疏薄弄残秋。兰舟去指三千里，梅岭前头第一州。

幕府久须贤者画，朝廷最重远民忧。近来选擢多超迈，伫听君才不次酬。
次韵苏采游学射山
赵抃（宋代）

锦川风俗喜时平，上巳家家出郡城。射圃人稠諠画鼓，龙湫波净照红旌。

迎真昔诧登天虎，命侣今闻出谷莺。勉为远民同乐事，使台仍是得贤明。
题居延古城赠乔十二知之
陈子昂（唐代）

闻君东山意，宿昔紫芝荣。沧洲今何在，华发旅边城。

还汉功既薄，逐胡策未行。徒嗟白日暮，坐对黄云生。

桂枝芳欲晚，薏苡谤谁明。无为空自老，含叹负生平。
忆平泉杂咏·忆春雨
李德裕（唐代）

春鸠鸣野树，细雨入池塘。潭上花微落，溪边草更长。
梳风白鹭起，拂水彩鸳翔。最羡归飞燕，年年在故乡。
十二月十五日微雪三叠尖叉韵二首 其二
曹家达（清代）

云沉江渚噪荒鸦，江上寒多盼曲车。旷野满栽琼玉树，当筵难觅水梭花。

湖山梅鹤闲中韵，天地穹庐醉后家。郊岛近来寒瘦甚，敢裁险句答刘叉。
朱处士彝尊过余于太原东郊赠之
顾炎武（明代）

词赋雕镌老，河山骋望频。末流弥宇宙，大雅接斯人。

世业推王谢，儒言纂孟荀。书能搜五季，字必准先秦。

揽辔长城下，回车晋水滨。秋风吹雁䳱，夜月卧麒麟。

玉盌人间有，珠襦地上新。吞声同太息，吮笔一酸辛。

与尔皆椎结，于今且钓缗。羁心萦故迹，殊域送良辰。

草没青骢晚，霜浮白堕春。自来贤达士，往往在风尘。
送吕稚卿郎中奉使江西
郑獬（宋代）

赤蛟卧浅水，头角不可藏。
天公果见之，叱起南山傍。
吴侯蓄奇果，投刃谁能当。
百吏如群鸦，簿领埋屋梁。
据案即时决，眸子愈精光。
不试巨鳌足，包裹百炼钢。
如何若漫浪，华省亦为郎。
日署百十字，支颐对修篁。
酒醒晚意闷，睡美春味长。
閒甚却索寞，相遇必壶觞。
平子亦疏放，尔我两相忘。
昨日凤凰下，诏书五色行。
特赐黄金鱼，付以十州强。
江山亦畏威，指顾随低昂。
乃知飞龙厩，放出真乘黄。
一秣一万里，争路看腾骧。
此行况秋色，碧江襟袖凉。
啄黍黄雀肥，鲥鱼如截肪。
愿加数匕饭，以慰长相望。
寄致政赵少师
韩琦（宋代）

雨曾擎日上高天，遽脱浮荣请退坚。宠殿大邦方异礼，确申前恳甫踰年。

三师共仰青宫贵，四海皆称白傅贤。自顾衰残归未得，几时平地接神仙。
竹溪惠白雕三绝
刘克庄（宋代）

鹦鹉鹪鹩赋，鹇宁愧二虫。
吾衰边幅窘，姑置小池中。
乙丑腊月十三日恭遇慈大人八十二岁生日喜赋 其四
屈大均（明代）

儿年一甲子，发白与亲同。养志惟高尚，遭时且固穷。

莺花知汉腊，儿女解秦风。白露蒹葭冷，全家水曲中。
西湖二首
葛绍体（宋代）

杨柳芙蓉旧日栽，近来堂宇更安排。
湖光接得全天趣，莫遣游人鼓吹来。
南安岩主定应大师真赞
黄庭坚（宋代）

定光古佛，不显其光。
古锥透穿，大千以为囊。
卧像出家，西峰参道。
亦俗亦真，一体三宝。
彼逆我顺，彼顺我逆。
过即追求，虚空鸟迹。
驱使草木，教诲蛇虎。
愁霖出日，枯旱下雨。
无男得男，无女得女。
法法如是，谁夺谁予。
令君威怒，免我伽梨。
既而释之，遂终白衣。
白帽素履，须发皤皤。
寿八十二，与世同波。
穷岩草木，枯腊风雨。
七闽香光，家以为祖。
萨埵御天，宋有万姓。
乃锡象服，名曰定应。
读书一章示诸童子
吴履泰（清代）

读书无源委，有如断港流。濡润涔蹄间，不能溉田畴。

骄阳涸原涔，□有点滴不？苟能探其要，河汉当清秋。

倒注屈千里，中有万斛舟。六籍开其源，群史决其沟。

精华吸百氏，下逮骚人俦。元元复本本，千载穷冥搜。

以此负文雄，气盛言毕浮。奈何未学徒，颠倒不自尤。

童丱发未燥，猥以词赋投。讹音复舛韵，鷇壳声啾啾。

小年资弄舌，学语成咿嚘。问以经史事，茫然张两眸。

俗学吁可嗟，举世多谬悠。古人通亡书，三箧探诸喉。

吾歌为此诗，非敢相嘲咻。持告尔小子，庶以鉴前修。
还乡展省道中作四声诗寄豫章寮友 其三
孔平仲（宋代）

四际又暮夜，意诣尚未到。系缆坐树阴，嘒嘒厌聚噪。

径步气向暝，岸啸韵自报。内顾自慰幸，比岁屡拜扫。
三老亭
史尧弼（宋代）

可怜商山乐，黄绮不同归。
闻公有二老，晚节自离奇。
题净严观春波亭
刘敞（宋代）

满目烟芜蘸绿漪，江淹遗恨楚江湄。仁人四海皆兄弟，何必东风怅别离。
腊月二十五日食竹笋菜薹因以记之
王钝（明代）

可怪湖南气候偏，隆冬草木绿参天。菜花开遍江头圃，竹笋穿通岭外田。

空谷鸟啼无雪积，清流鱼跃少冰坚。当时孝子称王孟，难显啼寒卧冻贤。
寿周燕川封君为司理周君作
于慎行（明代）

逖彼潇湘水，北流云梦阴。钟灵孕华阅，宝树何萧森。

长公楚山玉，仲甫荆南金。叔君何所韫，葆此席上琛。

力田笑株守，谈经轶陆沈。甫志蓝田璧，旋鸣单父琴。

政声弥汉沔，士誉播江灊。自振双凫羽，还成五桂林。

名郎负奇采，天阙彯华簪。执法奎娄野，扬芬岱岳岑。

奏牍荷殊宠，陟岵劳远心。秦云睇庵薆，蜀道歌岖嵚。

愿言蕲寿祉，酌斗思愔愔。长跪再有献，所献非球琳。

玄霜十洲采，瑶草三山寻。服此颜如渥，无使华发侵。

汉水谁谓广，湘水谁谓深。聊挹沧溟润，流君世泽吟。
次韵次卿中秋月下书所见
周紫芝（宋代）

三载彭门梦，新年故国秋。月当千里共，酒要十分酬。

翠幕知谁卷，双鬟不奈羞。寒螀莫相恼，啼作晚窗愁。
子规啼
方觐（清代）

平羌江口江水清，峨嵋山头山月明。江楼望月人未寝，肠断子规啼一声。
偈颂二百零五首
释正觉（宋代）

我住汝亦住，我行汝亦行。
结制顺诸佛，禁足护众生。
金锁无须两头动，灵犀有晕中间明。
泥牛入海恰半夜，木鸡唤月看五更。
云倚山是父子，眼约眉为兄弟。
三世同参或一段合宗家之事，大千等量破微尘出自己之轻。
琼林寸寸宝，旃檀片片馨。
物物头头有平出底多许，心心法法无外来底一星。
抹抹挞挞憨皮袋，跛跛挈挈常不轻。
无是无非长默默，非凡非圣独惺惺。
蒲团坐倚无他事，永日寥寥谢太平。
重宿宝应寺彝公房
吴与弼（明代）

玩水看山偶独来，西风重历旧楼台。光阴一纪如旋毂，又听晨钟动老怀。
春晴独坐次叔祖阁学韵
张镃（宋代）

{上髟下监}鬖绿柳拂垣衣，谭蜜蜂忙踏蕊归。
须趁一春随意适，极知万事转头非。
添炉麝饼遮残火，拥案尘编绝故韦。
便当清欢忘肉味，况安淡泊少甘肥。
野望
唐庚（宋代）

赖有澄江在，专供倚杖清。水裁偏岸直，云截乱山平。

鞞鼓知农隙，鸡豚觉岁成。却缘摇落后，木杪得孤城。
自宁国溪行至宣城，舟人云凡百八十滩
范成大（宋代）

波惊石险夜喧雷，晓泊旗亭笑眼开。
休问行人缘底瘦，适从百八十滩来。
水调歌头·短棹舣湍石
向滈（宋代）

短棹舣湍石，华月满汀洲。应知孤客无寐，特地照离忧。谁念姮娥单枕，寂寞广寒宫殿，亦自□□□。□□□□□，□□□□□。□怜我，尘满袖，雪盈头。两乡千里萦恨，何事不归休。遥想闺中今夜，夜久寒生玉臂，犹自倚高楼。别泪入湘水，归梦绕鄜州。
怀舍弟执公山中
马国志（清代）

送君山中居，忆君山下路。此夕独徘徊，凉风起烟树。
梅花喜神谱 其二十四 烂熳二十八枝
宋伯仁（宋代）

很禽忘所俦，翻身拿鸟雀。羽毛同所天，何苦强凌弱。
句
方士繇（宋代）

几酌碧筩陪笑咏。
嘲张乂
林叔弓（宋代）

中分爻两段，风使十横斜。文上元无分，人前强出些。
答中上人卷
梅尧臣（宋代）

生平多交友，常恨会遇稀。
每念相笑语，昨是今或非。
重惜向时相，出处苦乖违。
从今傥有酒，莫问梨粟微。
前夕呼我饮，遣奴来扣扉。
暗犯风雪往，醉脱冠服归。
夜来新霁月，清吐万里辉。
刘郎戴幅巾，江叟披褐衣。
相过无百步，谁虞窃诃讥。
三家苦循环，但知具甘肥。
闻高常侍亡（忠州作）
杜甫（唐代）

归朝不相见，蜀使忽传亡。虚历金华省，何殊地下郎。

致君丹槛折，哭友白云长。独步诗名在，只令故旧伤。
经武康小山法瑶师旧居
释智圆（宋代）

至道不可状，至理杳无名。
万彙丧其源，出没何营营。
忽焉生法瑶，研虑还淳精。
立言宗能仁，百也驰休声。
我来访旧居，景物如有情。
闲庭惨树色，空山咽猿鸣。
斯人今也亡，孤棹寻归程。
放龟二首
司空图（唐代）

却为多知自不灵，今朝教汝卜长生。

若求深处无深处，只有依人会有情。

世外犹迷不死庭，人间莫恃自无营。

本期沧海堪投迹，却向朱门待放生。
与鲜于子骏书
苏轼（宋代）

忝厚眷，不敢用启状，必不深讶。

所惠诗文，皆萧然有远古风味。然此风之亡也久矣。欲以求合世俗之耳目，则疏矣。但时独于闲处开看，未尝以示人，盖知爱之者绝少也。

所索拙诗，岂敢措手。然不可不作，特未暇耳。近却颇作小词，虽无柳七郎风味，亦自是一家。呵呵，数日前猎于郊外，所获颇多，作得一阕，令东州壮士抵掌顿足而歌之，吹笛击鼓以为节，颇壮观也。写呈取笑。
句
杨徽之（宋代）

浮花水入瞿塘峡，带雨云归越嶲州。
咏秦桧铜豆
夏之盛（清代）

九庙尊罍泗水沦，韩瓶已罢背嵬军。格天阁圮谁传器，压日权嵬滥策勋。

宋室金瓯终缺坏，岳家铜爵自蒿焄。铁人馁绝犹长跽，狗葬魂归泣乱坟。
竹上白头
谢承举（明代）

碧霄云路几升沈，楚楚毛衣太古音。自笑白头无伎俩，坚持一节老山林。
减字木兰花
仇远（元代）

鸡儿画曲。处处筝B541鸣雨屋。十载重游。柳外啼乌也怨雨。

粉楹醉墨。燕去楼空人不识。醉踏花阴。错认人家月下门。
乌夜啼
许棐（宋代）

丈人屋侵云，乌爱丈人屋。涂人亦爱乌，乌声喜相续。

屋底间蛾眉，环坐理丝竹。丝竹无新腔，写汝声为曲。

丈人一赏音，瓦砾弃珠玉。移噪邻翁家，闻者皆唾逐。
凌虚台
苏轼（宋代）

才高多感激，道直无往还。
不如此台上，举酒邀青山。
青山虽云远，似亦识公颜。
崩腾赴幽赏，披豁露天悭。
落日衔翠壁，暮云点烟鬟。
浩歌清兴发，放意末礼删。
是时岁云暮，微雪洒袍斑。
吏退迹如扫，宾来勇跻攀。
台前飞雁过，台上雕弓弯。
联翩向空坠，一笑惊尘寰。
秋怀二首寄圣俞 其一
欧阳修（宋代）

孤管叫秋月，清砧韵霜风。天涯远梦归，惊断山千重。

群物动已息，百忧感从中。日月矢双流，四时环无穷。

隆阴夷老物，摧折壮士胸。壮士亦何为，素丝悲青铜。
吊造微上人
张乔（唐代）

至人随化往，遗路自堪伤。白塔收真骨，青山闭影堂。

钟残含细韵，烟灭有馀香。松上斋乌在，迟迟立夕阳。
双桥
刘摰（宋代）

双桥十里跨虚明，波面无风两足轻。雨歇烟收人不见，路岐依约是蓬瀛。
仁山书院为邓侯赋
郑之藩（明代）

高茇丹崖淑气收，宦游犹胜赤松游。飞轩隐结朝诸岛，曲槛纡回带远洲。

中镇七星为泰岳，南宾五岭作蓬邱。公馀便读三纲领，不愧人称仕学楼。